iRobot overtages af kinesisk producent efter rekonstruktion

iRobot, kendt for Roomba-robotstøvsugerne der måske for mange var introduktionen til robotter i hjemmet her i Danmark, har indgået en aftale om at blive opkøbt af Shenzhen PICEA Robotics gennem en domstolsovervåget rekonstruktionsproces i USA. Det oplyser virksomheden i en pressemeddelelse.

Aftalen er indgået med iRobots sikrede långiver og primære kontraktproducent, Picea, som efter planen overtager 100 procent af ejerskabet. Processen gennemføres som en såkaldt pre-packaged chapter 11-rekonstruktion og forventes afsluttet i februar 2026.

Skal styrke økonomien og sikre drift

Ifølge iRobot skal aftalen reducere virksomhedens gæld og skabe et mere stabilt økonomisk fundament. Under rekonstruktionsprocessen fortsætter iRobot den daglige drift uden ændringer for kunder, herunder app-funktioner, produktunderstøttelse og samarbejder med globale partnere.

Virksomheden oplyser, at der ikke forventes afbrydelser i leverancer eller kundeservice, og at medarbejdere og leverandører fortsat vil blive betalt som normalt under processen.

Pres fra aggressive konkurrenter

iRobots økonomiske udfordringer kommer efter flere år med stigende konkurrence på markedet for robotstøvsugere. Producenter som Dreame, Roborock og EcoVacs har især de seneste år vundet markedsandele med teknologisk avancerede modeller, høj sugeevne, bedre navigation og ofte lavere priser. Det har lagt pres på iRobots position i et marked, hvor innovationstakten er høj, og hvor nye funktioner hurtigt bliver standard.

iRobot bliver privat selskab

Når handlen er godkendt af retten, bliver iRobot et privatejet selskab fuldt ejet af Picea. Samtidig afnoteres iRobots aktier fra Nasdaq, og eksisterende aktionærer vil ikke modtage aktier i det reorganiserede selskab. Det betyder, at nuværende aktionærer står til et samlet tab, hvis planen godkendes.

Ledelsen fremhæver, at ejerskiftet skal give iRobot bedre mulighed for at investere i nye robotløsninger og smart home-produkter. Picea er allerede i dag en central del af iRobots produktion og har stået for fremstillingen af virksomhedens robotstøvsugere i flere år.

Fortsat fokus på robotter og smart home

iRobot oplyser i pressemeddelelsen, at virksomhedens produktudviklingsplan fortsætter uændret, herunder arbejdet med næste generation af Roomba-robotter og intelligente løsninger til hjemmet. Under det nye ejerskab skal kombinationen af iRobots software- og produktudvikling og Piceas produktionskapacitet danne grundlag for den videre udvikling.

iRobot blev grundlagt i 1990 og lancerede sin første Roomba-robotstøvsuger i 2002. Siden har virksomheden solgt millioner af robotter globalt og været blandt de mest kendte navne inden for forbrugerrobotter.

iRobot overtages af kinesisk producent efter rekonstruktion